Il-Partit Laburista ċaħad li qabel l-elezzjoni ġenerali tal-2013 kien hemm xi ftehim ma’ xi persuna jew kumpanija dwar il-power station Il-Partit Laburista ċaħad li qabel l-elezzjoni ġenerali tal-2013 kien hemm xi ftehim ma’ xi persuna jew kumpanija dwar il-proġett tal- power station. Kien għalhekk li fi stqarrija, il-Partit Laburista insista li dak li qal Karol Aquilina lbieraħ fil-Parlament huwa gidba. “Wara l-elezzjoni, il-kuntratt tal-power station ingħata wara proċess kompetittiv ibbażat fuq il-principji ta’ dan il-pjan li kien pubbliku, u li matulu pparteċipaw numru ta’ kumpaniji. Kienu xhur ta’ evalwazzjoni li wasslu biex intgħażlet l-aħjar offerta,” tisħaq l-istqarrija. Il-Partit Laburista fakkar li l-proġett marbut mal-bini tal- power station il-ġdida kien evalwat ukoll mill-Kummissjoni Ewropea. “Simon Busuttil ma kienx ħa pjaċir bil-konklużjoni tal-Kummissjoni, tant li kien spiċċa jgħajjar lill-President tal-istess Kummissjoni,” kompliet l-istqarrija. Il-Partit Laburista temm jisħaq li wara d-diskors tal-bieraħ, jidher li għad hemm nies li ma tgħallmu xejn wara r-rapport Egrant. “Fil-ħajja u fil-politika jgħoddu l-fatti u l-provi u mhux l-istejjer li jogħġbu jivvinta xi ħadd bħal Karol Aquilina," ittemm l-istqarrija.